《望湖亭宴集得台字》
明代·梁梦雷

独立苍茫湖上台，千家烟火隔蓬莱。船依古岸渔归晚，花落孤山月满苔。

彭蠡平分红蓼渚，匡庐半入白云隈。酒阑不尽当歌思，徙倚东风未易裁。

作者简介：梁梦雷，字明森。顺德人。明世宗嘉靖四十年（一五六一）举人。官荆州府通判。明神宗万历间卒于家。有《荆州集》。清梁善长《广东诗粹》卷五、清温汝能《粤东诗海》卷三○有传。